Jólastjarnan 2019 er Matthildur Sveinsdóttir Jólastjarnan 2019 hefur verið valin og sú heppna heitir Matthildur Sveinsdóttir . Á annað hundrað krakka sótti um að fá að vera með en á endanum voru 12 ungir og efnilegir söngvarar valdir af dómnefnd til að taka þátt í keppninni í ár . Allir keppendur stóðu sig með prýði en Matthildur Sveinsdóttir heillaði dómnefndina upp úr skónum en hún söng lögin Eitt sinn rétt fyrir jólin og Gefðu allt sem þú átt . Matthildur er 14 ára og gengur í Ingunnarskóla og æfir ballett í Listdansskóla Íslands . Foreldrar hennar eru þau Sveinn Tryggvason og Linda Pálsdóttir og systur hennar eru þær Arnheiður og Brynja Jólastjarnan er valin á hverju ári en keppnin er haldin í tengslum við stórtónleikana Jólagestir Björgvins . Keppnisrétt hafa allir söngelskir krakkar 14 ára og yngri og munu allir keppendur koma fram á tónleikunum og syngja þar með helstu tónlistarmönnum landsins . Jólastjarnan stígur þar á svið og syngur einsöng . Sjónvarp Símans gerði þætti um keppnina sem hófust í lok nóvember , úrlistaþátturinn var í gær og þar var Matthildur afhjúpuð sem sigurvegarinn í ár . Dómnefndina í ár skipuðu tónlistarmaðurinn Auður , söngkonan Birgitta Haukdal og Björgvin Halldórsson . Tónleikarnir Jólagestir Björgvins verða nú haldnir í þrettánda sinn dagana 21. – 22. desember og fara þeir fram í Hörpu . Landslið íslenskra söngvara mun koma fram : Auður , Birgitta Haukdal , Friðrik Ómar , GDRN , Gissur Páll , Jón Jónsson , Svala , Þóra Einarsdóttir , sérstakur gestur Herra Hnetusmjör og auðvitað Jólastjarnan 2019 , Matthildur Sveinsdóttir . Við óskum Matthildi innilega til hamingju með titilinn !